24 ຄົນ ເສຍຊີວິດ ຍ້ອນລົດບັສຂວໍ້າ ຢູ່ ອາຟຣິກາໃຕ້ 
ລົດບັສ​ໄດ້​ເຈືອກ​ອອກ​ຈາກ​ທາງ 140 ກິ​ໂລ​ແມັດ ທາງ​ພາກ​ຕາ​ເວັນ​ອອກສຽງ​ເໜືອ​ຂອງ​​ Cape Town ທີ່​ຂ້າມ​ແມ່ນໍ້າ Hex ​ແລະ​ລົດ​ໄດ້ຂວໍ້າ​ເອົາຂ້າງ​ລົງ.
ຕໍາຫລວດອາຟຣິກາໃຕ້ ກໍາລັງກວດເບິ່ງຊາກເພພັງຂອງລົດບັສ ສອງຊັ້ນ ເພື່ອຊອກຫາສາເຫດຂອງອຸປະຕິເຫດ ທີ່ເຮັດໃຫ້ 24 ຄົນເສຍຊີວິດໃນວັນສຸກວານນີ້ ຢູ່ທາງເທິງພູແຫ່ງນຶ່ງ ໃກ້ກັບນະ ຄອນ Cape Town ບັນດາເຈົ້າໜ້າທີ່ ກ່າວວ່າ ລົດບັສໄດ້ເຈືອກອອກຈາກທາງ 140 ກິໂລແມັດທາງພາກຕາເວັນອອກສຽງເໜືອຂອງນະຄອນດັ່ງກ່າວ ທີ່ຂ້າມແມ່ນໍ້າ Hex ແລະລົດໄດ້ຂວໍ້າເອົາຂ້າງລົງ ບັນດາໜ່ວຍກູ້ ໄພພົບເຫັນວ່າ ລົດບັສຄັນນີ້ ຂວໍ້າຢູ່ຂ້າງໜ່ວຍພູ ພວກກູ້ໄພໄດ້ໃຊ້ລົດຍົກ ຍົກເອົາຊາກຫັກພັງຂອງລົດບັສໄປ ແລະ ຕັດເຫລັກທີ່ບິດບ້ຽວນັ້ນອອກຈາກກັນ ສື່ມວນຊົນ ອາຟຣິກາໃຕ້ ກ່າວວ່າ ຜູ້ໂດຍສານ 66 ຄົນໄດ້ຮັບບາດເຈັບໃນລະດັບປານກາງ ຫາຮ້າຍແຮງ ແລະອ້າງຄໍາເວົ້າຂອງເຈົ້າໜ້າທີ ທີ່ກ່າວວ່າ ຫ້າມລໍ້ຫຼືເບຣັກ ອາດເປັນສາເຫດທີ່ພາໃຫ້ເກີດອຸປະຕິເຫດໃນຄັ້ງນີ້ ອົງການຂ່າວຝຣັ່ງໄດ້ອ້າງຄຳເວົ້າຂອງເຈົ້າໜ້າທີ່ຈາລະຈອນຄົນນຶ່ງ ທີ່ກ່າວວ່າ ຄົນຂັບ ລົດປະກົດວ່າໄດ້ພະຍາຍາມຜ່ອນຄວາມໄວຂອງລົດບັສລົງ ກ່ອນຈະເສຍຫລັກຈົນຄວບຄຸມບໍ່ໄດ້